MNENJE KOMISIJE v skladu s členom 294(7)(c) Pogodbe o delovanju Evropske unije o spremembi, ki jo je predlagal Evropski parlament k stališču Sveta v zvezi s predlogom SKLEPA EVROPSKEGA PARLAMENTA IN SVETA o zagotavljanju nadaljnje makrofinančne pomoči Gruziji /* COM/2013/067 final - 2010/0390 (COD) */





2010/0390 (COD) MNENJE KOMISIJE v skladu s členom 294(7)(c) Pogodbe o delovanju Evropske unije o spremembi, ki jo je predlagal Evropski parlament k stališču Sveta v zvezi s predlogom SKLEPA EVROPSKEGA PARLAMENTA IN SVETA o zagotavljanju nadaljnje makrofinančne pomoči Gruziji 1. Uvod Komisija v skladu s členom 294(7)(c) Pogodbe o delovanju Evropske unije poda svoje mnenje o spremembah, ki jih predlaga Evropski parlament v drugi obravnavi. Komisija v nadaljevanju navaja mnenje o spremembah, ki jih je predlagal Parlament. 2. Ozadje Datum predložitve predloga Parlamentu in Svetu: 13. januar 2011 Datum mnenja Parlamenta v prvi obravnavi: 10. maj 2011 Datum stališča Komisije o spremembah Parlamenta ob prvi obravnavi: 10. maj 2011 Datum stališča Sveta v prvi obravnavi: 10. maj 2012 Datum mnenja Parlamenta v drugi obravnavi: 11. december 2012 3. Cilj predloga Komisije Predlog je bil del možnih prispevkov EU, napovedanih na konferenci donatorjev leta 2008. Cilji predlagane makrofinančne pomoči so: · prispevek h kritju zunanjih finančnih potreb Gruzije in zmanjšanju proračunskih finančnih potreb, · podpora prizadevanju za fiskalno konsolidacijo in zunanji stabilizaciji v okviru programa Mednarodnega denarnega sklada, · podpora prizadevanjem za strukturno reformo, namenjeno povečanju trajnostne rasti ter izboljšanju preglednosti in učinkovitosti upravljanja javnih financ, lajšanje in spodbujanje prizadevanj organov Gruzije pri izvajanju ukrepov, opredeljenih v akcijskem načrtu ESP med EU in Gruzijo ter v vzhodnem partnerstvu, da bi se spodbujalo tesnejše gospodarsko in finančno povezovanje z EU, ki je skladno tudi z načrtom za vzpostavitev „globokega in celovitega območja proste trgovine“ med pogodbenicama. 4. Mnenje Komisije o spremembah, ki jih predlaga Evropski parlament 4.1. Spremembe, ki jih je Komisija zavrnila Glede edinega spornega vprašanja, tj. uporabe postopka v odboru za sprejetje memoranduma o soglasju (memorandum o soglasju – seznam pogojev politike) iz členov 2 in 6, je Komisija soglašala s stališčem Parlamenta v prvi obravnavi, da se uporabi svetovalni postopek brez utemeljitve. To se je ohranilo v drugi obravnavi. Druge spremembe, ki jih je Parlament vnesel, so bodisi uredniške bodisi ponovno potrjujejo prvotni predlog Komisije. Vendar Komisija predlaga, da se ohrani posebna utemeljitev za uporabo svetovalnega postopka za sprejetje memoranduma o soglasju, kar je v skladu s stališčem Komisije glede sprememb Parlamenta v prvi obravnavi predloga makrofinančne pomoči Kirgiški republiki (na istem plenarnem zasedanju decembra 2012), in glede na navzkrižje med Parlamentom in Svetom o tem občutljivem postopkovnem vprašanju, ki trenutno blokira vse predloge makrofinančne pomoči ter zahteva nujno kompromisno rešitev med dvema institucijama. 5. Zaključek Razprava med sozakonodajalcema bo osredotočena na vprašanje komitologije, Komisijo pa predvsem zanima čimprejšnja rešitev glede nasprotujočih stališč Sveta in Parlamenta o uporabi svetovalnega postopka ali postopka pregleda za sprejetje memoranduma o soglasju za Gruzijo. Komisija bo še naprej predlagala kompromisne rešitve.